CELEX: 62003CJ0475
Sitt Direttiva VAT
Artikolu 33(1)
Projbizzjoni li jkunu imposti taxxi nazzjonali oħra li jkollhom in-natura ta' taxxi fuq id-dħul mill-bejgħ
Kunċett ta' 'taxxi fuq id-dħul mill-bejgħ'
Taxxa reġjonali Taljana fuq l-attivitajiet produttivi

Motivi tas-sentenza
1. Id-domanda għal deċiżjoni preliminari tirrigwarda l-interpretazzjoni ta' l-Artikolu 33 tas-Sitt Direttiva tal-Kunsill 77/388/KEE, tas-17 ta' Mejju 1977, fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima (ĠU L 145, p. 1), kif emendata mid-Direttiva tal-Kunsill 91/689/KEE, tas-16 ta' Diċembru 1991 (ĠU L 376, p. 1, aktar il quddiem is-"Sitt Direttiva").
2. Din it-talba ġiet ippreżentata fil-kuntest ta' kawża mressqa mill-Banca Popolare di Cremona Soc. coop. arl (aktar 'il quddiem il-"Banca Popolare") kontra l-Agenzia Entrate Ufficio Cremona dwar l-impożizzjoni ta' taxxa reġjonali fuq l-attivitajiet produttivi.
Il-kuntest ġuridiku
Il-leġiżlazzjoni Komunitarja
3. Skond l-Artikolu 33(1) tas-Sitt Direttiva:
"Mingħajr preġudizzju għal dispożizzjonijiet oħrajn tal-Komunità, b'mod partikolari dawk stabbiliti fid-dispożizzjonijiet fis-seħħ li għandhom x'jaqsmu ma' l-arranġementi ġenerali għaż-żamma, ċaqliq u ssorveljar ta' prodotti suġġetti għal dazju, din id-Direttiva ma żżommx Stat Membru milli jħalli jew idaħħal taxxi fuq kuntratti ta' assigurazzjoni, taxxi fuq imħatri u logħob, dazji ta' sisa, bolol u iktar ġenerali, kull taxxa, dazju jew spejjeż li ma jistgħux ikunu kkaratterizzati bħala taxxi fuq turnover [taxxi fuq id-dħul mill-bejgħ] sakemm dawk it-taxxi, dazji jew spejjeż, f'negozju bejn Stati Membri ma jdaħħlux formalitajiet li għandhom x'jaqsmu mal-qsim ta' fruntieri."
4. Il-verżjoni oriġinali tad-Direttiva 77/388 kienet diġà tinkludi Artikolu 33 li essenzjalment kien identiku għal din id-dispożizzjoni.
Il-leġiżlazzjoni nazzjonali
5. It-taxxa reġjonali fuq l-attivitajiet produttivi (imposta regionale sulle attività produttive, aktar 'il quddiem l-"IRAP") kienet iddaħħlet permezz tad-Digriet Leġiżlattiv Nru 446, tal-15 ta' Diċembru 1997 (supplement ordinarju tal-GURI Nru 298, tat-23 ta' Diċembru 1997, aktar 'il quddiem id-"Digriet Leġiżlattiv").
6. L-Artikoli 1 sa 4 ta' dan id-digriet jipprovdu kif ġej:
"Artikolu 1. Impożizzjoni tat-taxxa
1. Qiegħda tiġi stabbilita taxxa reġjonali fuq l-attivitajiet produttivi eżerċitati  fit-territorju tar-reġjuni.
2. It-taxxa hija ta' natura reali u m'għandhiex tiġi mnaqqsa għall-finijiet tat-taxxa fuq id-dħul.
Artikolu 2. Kundizzjoni għall-applikazzjoni tat-taxxa
1. Il-kundizzjoni għall-applikazzjoni tat-taxxa hija l-eżerċizzju abitwali ta' attività organizzata b'mod awtonomu, intiża għall-produzzjoni jew għan-negozju ta' oġġetti jew għall-prestazzjoni ta' servizzi. L-attività eżerċitata mill-kumpanniji jew minn aġenziji, inklużi l-korpi u l-amministrazzjonijiet ta' l-Istat, tikkostitwixxi, f'kull każ, kundizzjoni għall-applikazzjoni tat-taxxa.
Artikolu 3. Persuni suġġetti għat-taxxa
1. Huma suġġetti għat-taxxa l-operaturi li jeżerċitaw l-attività jew l-attivitajiet imsemmija fl-Artikolu 2. Għaldaqstant, huma suġġetti għat-taxxa:
a) il-kumpanniji u l-aġenziji msemmija fl-Artikolu 87(1)(a) u (b) tat-test uniku dwar it-taxxi fuq id-dħul, approvat mid-Digriet tal-President tar-Repubblika Nru 917 tat-22 ta' Diċembru 1986;
b) is-soċjetajiet f'isem kollettiv u in akkomandita u dawk is-soċjetajiet li huma assimilati magħhom […] kif ukoll il-persuni fiżiċi li jeżerċitaw l-attivitajiet kummerċjali msemmija fl-Artikolu 51 ta' l-istess test uniku;
c) il-persuni fiżiċi, is-soċjetajiet ċivili u dawk li huma assimilati magħhom […] li jeżerċitaw xi arti jew professjoni msemmija fl-Artikolu 49(1) ta' l-istess test uniku;
d) il-bdiewa li għandhom dħul mill-prodotti agrikoli […]
[…]
2. M'humiex suġġetti għat-taxxa:
a) il-fondi komuni ta' investiment […]
b) il-fondi ta' pensjoni […]
c) il-gruppi ekonomiċi b'interess Ewropew (GEIE) […]
Artikolu 4. Ammont taxxabbli
1. It-taxxa għandha tiġi imposta fuq il-valur tal-produzzjoni netta li tirriżulta mill-attività eżerċitata fit-territorju tar-reġjun.
[…]"
7. L-Artikoli 5 sa 12 tad-Digriet Leġiżlattiv jinkludu l-kriterji li bihom jiġi  ddeterminat l-imsemmi "valur tal-produzzjoni netta", liema kriterji jvarjaw skond id-diversi attivitajiet ekonomiċi li l-eżerċizzju tagħhom jiġġenera l-impożizzjoni ta' l-IRAP.
8. L-Artikolu 5 ta' dan id-digriet jippreċiża li, għall-operaturi, imsemmija fl-Artikolu 3(1)(a) u (b) ta' l-istess digriet, li ma jeżerċitawx l-attivitajiet ta' banek, ta' aġenziji u soċjetajiet finanzjarji oħra kif ukoll ta' impriżi ta' assigurazzjoni, l-ammont taxxabbli għandu jiġi ddeterminat abbażi tad-differenza bejn it-total ta' l-intestaturi li jistgħu jiġu kklassifikati fil-valur tal-produzzjoni msemmi fl-Artikolu 2425(1)(A) tal-Kodiċi Ċivili u t-total ta' dawk l-intestaturi li jistgħu jiġu kklassifikati fil-kostijiet tal-produzzjoni msemmija fl-Artikolu 2425(1)(B) ta' l-istess kodiċi, minbarra wħud minn dawn l-intestaturi, fosthom il-kost tal-pagi tal-persunal.
9. L-Artikolu 2425 tal-Kodiċi Ċivili, intitolat "Kontenut tal-kont tal-qligħ u telf", jipprovdi li:
"Il-kont tal-qligħ u telf għandu jiġi ppreparat skond l-iskema segwenti:
A) Valur tal-produzzjoni:
1) Dħul minn bejgħ u minn prestazzjonijiet;
2) Tibdil fl-istokkijiet ta' prodotti li jkunu qegħdin jinħadmu, prodotti nofshom maħduma u prodotti maħduma;
3) Tibdil fix-xogħol ordnat li jkun qiegħed jinħadem;
4) Żieda fl-attiv marbut għal xogħlijiet interni;
5) Dħul u prodotti oħra, b'indikazzjoni separata tal-kontribuzzjonijiet fil-kont tas-sena finanzjarja
Total.
B) Kostijiet tal-produzzjoni:
6) Materja prima, oġġetti awżiljarji, oġġetti ta' konsum u merkanzija;
7) Kost ta' servizzi;
8) Kost ta' l-użu ta' proprjetà ta' terzi;
9) Kost ta' persunal:
a) pagi u salarji;
b) sigurtà soċjali;
c) kumpens għal tmiem ta' kuntratt;
d) pensjonijiet ta' l-irtirar u kostijiet assimilati;
e) kostijiet oħra;
10) Ammonti maqtugħin u deprezzament:
a) ammonti maqtugħin minn attiv marbut li mhux tanġibbli;
b) ammonti maqtugħin minn attiv marbut tanġibbli;
c) deprezzamenti oħra ta' attiv marbut;
d) deprezzamenti tad-dejn inkluż fl-attiv kurrenti u ta' l-attiv likwidu;
11) Tibdil fl-istokkijiet ta' materja prima, ta' oġġetti awżiljarji, ta' oġġetti ta' konsum u ta' merkanzija;
12) Riżervi għal riskji;
13) Riżervi oħra;
14) Ħlasijiet oħra għal operazzjonijiet.
Total.
Differenza bejn il-valur u l-kostijiet tal-produzzjoni (A-B).
[…]"
10. Skond l-Artikolu 14 tad-Digriet Leġiżlattiv, "[i]t-taxxa għandha tkun dovuta skond perijodi ta' impożizzjoni u jeżisti obbligu fiskali awtonomu fir-rigward ta' kull wieħed minn dawn il-perijodi. Il-perijodu ta' impożizzjoni għandu jiġi ddeterminat skond il-kriterji stabbiliti għall-finijiet tat-taxxa fuq id-dħul".
11. Skond l-Artikolu 16 tad-Digriet Leġiżlattiv, bħala regola ġenerali, "it-taxxa għandha tiġi kkalkulata billi tiġi applikata r-rata ta' 4.25% fuq il-valur tal-produzzjoni netta." Din ir-rata hija varjabbli skond ir-reġjun li fih tkun stabbilita l-impriża.
Il-kawża prinċipali u d-domanda preliminari
12. Il-Banca popolare kkontestat, quddiem il-qorti tar-rinviju, id-deċiżjoni ta' l-Agenzia Entrate Ufficio Cremona li biha din ta' l-aħħar ma aċċettatx li l-Banca popolare titħallas lura l-IRAP li hija kienet ħallset matul is-snin 1998 u 1999.
13. Skond ir-rikorrenti fil-kawża prinċipali, id-Digriet Leġiżlattiv u l-Artikolu 33 tas-Sitt Direttiva jmorru kontra xulxin.
14. Il-qorti tar-rinviju tqajjem il-kunsiderazzjonijiet segwenti:
– fl-ewwel lok, l-IRAP hija applikabbli b'mod ġenerali għall-operazzjonijiet kummerċjali kollha ta' produzzjoni jew ta' negozju li bħala s-suġġett tagħhom ikollhom oġġetti jew servizzi u li jkunu mwettqa fl-eżerċizzju abitwali ta' attività intiża għal dan il-għan, jiġifieri l-ġestjoni ta' impriża jew l-eżerċizzju ta' arti jew ta' professjoni;
– fit-tieni lok, l-IRAP, minkejja li hija bbażata fuq proċess differenti minn dak tat-taxxa fuq il-valur miżjud (aktar 'il quddiem il-"VAT"), hija imposta fuq il-valur nett li jirriżulta mill-attivitajiet produttivi, iktar preċiżament, il-valur nett "miżjud" mal-prodott mill-produttur, b'tali mod li l-IRAP tammonta għal VAT;
– fit-tielet lok, l-IRAP hija imposta fuq kull fażi tal-proċess ta' produzzjoni jew ta' distribuzzjoni;
– fir-raba' lok, is-somma ta' l-ammonti miġbura taħt l-IRAP matul id-diversi fażijiet tal-proċess, mill-produzzjoni sal-preżentazzjoni għall-konsum, hija ugwali għar-rata ta' l-IRAP applikata għall-prezz tal-bejgħ ta' oġġetti u ta' servizzi meta jiġu ppreżentati għall-konsum.
15. Madankollu, din il-qorti għandha dubju dwar jekk id-differenzi li jeżistu bejn il-VAT u l-IRAP jikkonċernawx il-karatteristiċi essenzjali li jiddeterminaw jekk dawn iż-żewġ taxxi jaqgħux fl-istess kategorija ta' taxxa.
16. F'dawn iċ-ċirkustanzi, il-Commissione tributaria provinciale di Cremona ddeċidiet li tissospendi l-proċedimenti quddiemha u li tagħmel id-domanda preliminari segwenti lill-Qorti tal-Ġustizzja:
"Għandu l-Artikolu 33 tas-Sitt Direttiva […] jiġi interpretat fis-sens li jipprojbixxi l-assuġġettament għall-IRAP tal-valur tal-produzzjoni netta li jirriżulta mill-eżerċizzju abitwali ta' attività organizzata b'mod awtonomu u intiża għall-produzzjoni jew għan-negozju ta' oġġetti jew għall-prestazzjoni ta' servizzi?"
Fuq id-domanda preliminari
17. Permezz tad-domanda tagħha, il-qorti tar-rinviju qiegħda essenzjalment tistaqsi jekk l-Artikolu 33 tas-Sitt Direttiva jipprekludix iż-żamma fis-seħħ ta' imposta fiskali li jkollha karatteristiċi bħal dawk tat-taxxa in kwistjoni fil-kawża prinċipali.
18. Sabiex jiġi interpretat l-Artikolu 33 tas-Sitt Direttiva, din id-dispożizzjoni għandha titqiegħed fil-kuntest leġiżlattiv tagħha. Għal dan il-għan ikun utli jekk, bħalma għamlet is-sentenza tat-8 ta' Ġunju 1999, Pelzl et  (C-388/97, C-344/97 u C-390/97, Ġabra p. I-3319, punti 13 sa 20), jiġu mfakkra, qabel kollox, l-għanijiet għalxiex ġiet stabbilita sistema komuni ta' VAT.
19. Mill-premessi ta' l-Ewwel Direttiva tal-Kunsill 67/227/KEE, tal-11 ta' April 1967, fuq l-armonizzazzjoni tal-leġiżlazzjoni ta' l-Istati Membri dwar it-taxxi fuq il-bejgħ (ĠU 1967, 71, p. 1301, aktar 'il quddiem l-"Ewwel Direttiva"), jirriżulta li l-armonizzazzjoni tal-liġijiet dwar it-taxxa fuq id-dħul mill-bejgħ għandha tippermetti li jiġi stabbilit suq komuni li fih ikun hemm kompetizzjoni b'saħħitha u li l-karatteristiċi tiegħu jkunu analogi għal dawk ta' suq domestiku billi jiġu eliminati d-differenzi fl-impożizzjonijiet fiskali li jistgħu jħarbtu l-kompetizzjoni u jfixklu n-negozju.
20. Is-sistema komuni ta' VAT ġiet stabbilita permezz tat-Tieni Direttiva tal-Kunsill 67/228/KEE, tal-11 ta' April 1967, dwar l-armonizzazzjoni tal-leġiżlazzjonijiet ta' l-Istati Membri dwar it-taxxa fuq id-dħul mill-bejgħ – Struttura u metodi ta' applikazzjoni tas-sistema komuni ta' taxxa fuq il-valur miżjud (ĠU 1967, 71, p. 1303, aktar 'il quddiem it-"Tieni Direttiva") u permezz tas-Sitt Direttiva.
21. Skond l-Artikolu 2 ta' l-Ewwel Direttiva, il-prinċipju tas-sistema komuni ta' VAT jinvolvi l-applikazzjoni, fir-rigward ta' oġġetti u ta' servizzi sa l-istadju tal-bejgħ bl-imnut, ta' taxxa ġenerali fuq il-konsum li għandha tkun eżattament proporzjonali għall-prezz ta' l-oġġetti u tas-servizzi, irrispettivament min-numru ta' tranżazzjonijiet li jkunu saru waqt il-proċess ta' produzzjoni u ta' distribuzzjoni qabel l-istadju li fih titħallas it-taxxa.
22. Madankollu, f'kull tranżazzjoni, il-VAT hija imposta biss wara li jitnaqqas l-ammont tal-VAT li jkun laqat direttament il-kost tad-diversi elementi kostitwenti tal-prezz; il-mekkaniżmu tat-tnaqqis huwa rregolat mill-Artikolu 17(2) tas-Sitt Direttiva b'tali mod li l-persuna suġġetta għat-taxxa hija awtorizzata tnaqqas mill-VAT li hija għandha tħallas l-ammonti ta' VAT li jkunu diġà tħallsu qabel fir-rigward ta' l-oġġetti jew servizzi b'tali mod li t-taxxa tolqot biss, f'kull stadju, il-valur miżjud u titħallas, b'mod definittiv, mill-konsumatur finali.
23. Sabiex tilħaq l-għan ta' ugwaljanza fil-kundizzjonijiet ta' impożizzjoni fuq l-istess operazzjoni, irrispettivament mill-Istat Membru li fih tkun twettqet din l-operazzjoni, is-sistema komuni ta' VAT kellha tieħu post, skond il-premessi tat-Tieni Direttiva, it-taxxi fuq id-dħul mill-bejgħ fis-seħħ fid-diversi Stati Membri.
24. Bl-istess loġika, is-Sitt Direttiva, fl-Artikolu 33 tagħha, tippermetti ż-żamma fis-seħħ jew l-introduzzjoni, minn Stat Membru, ta' taxxi, dazji u spejjeż fir-rigward tal-kunsinna ta' oġġetti, tal-prestazzjonijiet ta' servizzi jew ta' l-importazzjonijiet fil-każ biss li dawn it-taxxi, dazji u spejjeż ma jkollhomx in-natura ta' taxxi fuq id-dħul mill-bejgħ.
25. Sabiex jiġi evalwat jekk taxxa, dazju jew spiża għandhomx in-natura ta' taxxa fuq id-dħul mill-bejgħ, fis-sens ta' l-Artikolu 33 tas-Sitt Direttiva, għandu jiġi mistħarreġ, b'mod partikolari, jekk l-effett tagħhom huwiex tali li jikkompromettu l-funzjonament tas-sistema komuni ta' VAT billi jagħmlu aktar diffiċli l-moviment ta' oġġetti u ta' servizzi, u billi jolqtu t-tranżazzjonijiet kummerċjali b'mod komparabbli għall-mod li jikkaratterizza l-VAT.
26. F'dan ir-rigward il-Qorti tal-Ġustizzja ppreċiżat li, f'kull każ, għandhom jitqiesu li jolqtu l-moviment ta' oġġetti u ta' servizzi b'mod komparabbli għall-VAT dawk it-taxxi, id-dazji u l-ispejjeż li jkollhom il-karatteristiċi essenzjali tal-VAT anki jekk ma jkunux kompletament identiċi għall-VAT (sentenzi tal-31 ta' Marzu 1992, Dansk Denkavit u Poulsen Trading, C-200/90, Ġabra p. I-2217, punti 11 u 14, kif ukoll tad-29 ta' April 2004, GIL Insurance et , C-308/01, Ġabra p. I-4777, punt 32).
27. Mill-banda l-oħra, l-Artikolu 33 tas-Sitt Direttiva ma jipprekludix li tinżamm fis-seħħ jew li tiġi introdotta taxxa li ma jkollhiex waħda mill-karatteristiċi essenzjali tal-VAT (sentenzi tas-17 ta' Settembru 1997, Solisnor-Estaleiros Navais, C-130/96, Ġabra p. I-5053, punti 19 u 20, kif ukoll GIL Insurance et , iċċitata aktar 'il fuq, punt 34).
28. Il-Qorti tal-Ġustizzja ppreċiżat liema huma l-karatteristiċi essenzjali tal-VAT. Minkejja xi differenzi fil-kliem użat, mill-ġurisprudenza tagħha jirriżulta li dawn il-karatteristiċi huma erbgħa: l-applikazzjoni ġenerali tat-taxxa għat-tranżazzjonijiet li jkollhom oġġetti jew servizzi bħala s-suġġett tagħhom; id-determinazzjoni ta' l-ammont tagħha proporzjonalment għall-prezz mitlub mill-persuna suġġetta għat-taxxa bħala ħlas għall-oġġetti jew għas-servizzi pprovduti minnha; l-impożizzjoni tat-taxxa f'kull stadju tal-proċess ta' produzzjoni u ta' distribuzzjoni, inkluż fl-istadju tal-bejgħ bl-imnut, irrispettivament min-numru ta' tranżazzjonijiet li jkunu seħħew qabel; it-tnaqqis mit-taxxa dovuta mill-persuna suġġetta għat-taxxa ta' l-ammonti mħallsa fl-istadji preċedenti tal-proċess b'tali mod li t-taxxa, fi stadju partikolari, tapplika biss għall-valur miżjud f'dak l-istadju u b'tali mod li l-piż finali tat-taxxa jaqa' b'mod definittiv fuq il-konsumatur (ara, b'mod partikolari, is-sentenza Pelzl et , iċċitata aktar 'il fuq, punt 21).
29. Sabiex jiġu evitati riżultati li ma jaqblux ma' l-għan tas-sistema komuni tal-VAT kif imfakkar fil-punti 20 sa 26 ta' din is-sentenza, kull paragun tal-karatteristiċi ta' taxxa bħall-IRAP ma' dawk tal-VAT għandu jsir fid-dawl ta' dan il-għan. F'dan il-kuntest, għandha tingħata attenzjoni partikolari għar-rekwiżit li n-newtralità tas-sistema komuni tal-VAT tiġi ggarantita f'kull mument.
30. F'dan il-każ, fir-rigward tat-tieni karatteristika essenzjali tal-VAT, għandu l-ewwel nett jiġi kkonstatat li, filwaqt li l-VAT hija imposta fir-rigward ta' kull tranżazzjoni fl-istadju tal-kummerċjalizzazzjoni u filwaqt li l-ammont tagħha huwa proporzjonali għall-prezz ta' l-oġġetti jew tas-servizzi pprovduti, l-IRAP hija, għall-kuntrarju, taxxa bbażata fuq il-valur nett tal-produzzjoni ta' l-impriża matul perijodu determinat. Il-bażi ta' stima tagħha, fil-fatt, hija daqs id-differenza li tirriżulta mill-kont tal-qligħ u telf, bejn, minn naħa, il-"valur tal-produzzjoni", u, min-naħa l-oħra, il-"kostijiet tal-produzzjoni", skond id-definizzjonijiet ta' dawn il-kunċetti mogħtija mil-leġiżlazzjoni Taljana. Din il-bażi ta' stima tinkludi elementi bħalma huma l-varjazzjonijiet fl-istokkijiet, l-ammonti maqtugħin u d-deprezzamenti, li fihom infushom m'għandhomx rabta diretta mal-provvista ta' oġġetti jew ta' servizzi. F'dawn iċ-ċirkustanzi, l-IRAP ma tistax titqies li hija proporzjonali għall-prezz ta' l-oġġetti jew tas-servizzi pprovduti.
31. Sussegwentement, fir-rigward tar-raba' karatteristika essenzjali tal-VAT, għandu jiġi osservat li l-eżistenza ta' differenzi fir-rigward tal-metodu ta' kif jiġi kkalkulat it-tnaqqis tat-taxxa li tkun diġà tħallset ma tistax teħles taxxa mill-projbizzjoni stabbilita fl-Artikolu 33 tas-Sitt Direttiva jekk dawn id-differenzi jkunu pjuttost ta' ordni teknika u li minkejja dawn id-differenzi, din it-taxxa essenzjalment topera bl-istess mod bħall-VAT. Mill-banda l-oħra, taxxa li tolqot l-attivitajiet produttivi b'mod li ma jkunx ċert li hija titħallas, b'mod definittiv, mill-konsumatur finali, bħalma jkun il-każ fir-rigward ta' taxxa fuq il-konsum bħalma hija l-VAT, aktarx toħroġ mill-kamp ta' applikazzjoni ta' l-Artikolu 33 tas-Sitt Direttiva.
32. F'dan il-każ, filwaqt li permezz tal-mekkaniżmu ta' tnaqqis tat-taxxa previst fl-Artikoli 17 sa 20 tas-Sitt Direttiva, il-VAT hija imposta biss fuq il-konsumatur finali u hija perfettament newtrali fir-rigward tal-persuni suġġetti għat-taxxa li kellhom sehem fil-proċess ta' produzzjoni u ta' distribuzzjoni qabel l-istadju ta' impożizzjoni finali irrispettivament min-numru ta' tranżazzjonijiet li jkunu seħħew qabel dan l-istadju (sentenzi ta' l-24 ta' Ottubru 1996, Elida Gibbs, C-317/94, Ġabra p. I-5339, punti 12, 22 u 23, kif ukoll tal-15 ta' Ottubru 2002, Il-Kummissjoni vs Il-Ġermanja, C-427/98, Ġabra p. I-8315, punt 20), l-istess ma jistax jingħad fir-rigward ta' l-IRAP.
33. Fil-fatt, minn naħa, persuna suġġetta għat-taxxa ma tistax tiddetermina bi preċiżjoni l-ammont ta' l-IRAP li jkun diġà inkluż fil-preżż ta' l-akkwist ta' oġġetti jew ta' servizzi. Min-naħa l-oħra, li kieku, bil-għan li tifrex il-piż tat-taxxa dovuta fir-rigward ta' l-attivitajiet tagħha stess fuq l-istadju segwenti tal-proċess ta' distribuzzjoni jew ta' konsum, persuna suġġetta għat-taxxa tkun tista' tinkludi dan il-piż fil-prezz tal-bejgħ tagħha, il-bażi ta' stima ta' l-IRAP tkun tinkludi, għaldaqstant, mhux biss il-valur miżjud iżda wkoll it-taxxa stess, b'tali mod li l-IRAP tkun b'hekk ikkalkulata fuq ammont stabbilit abbażi ta' prezz ta' bejgħ li diġà jinkludi t-taxxa li għandha titħallas.
34. Fi kwalunkwe każ, anki jekk jiġi preżunt li persuna suġġetta għall-IRAP li tbiegħ lill-konsumatur finali tieħu in kunsiderazzjoni, meta tistabbilixxi l-prezz tagħha, l-ammont tat-taxxa inkluż fl-ispejjeż ġenerali tagħha, il-persuni kollha li huma suġġetti għal din it-taxxa xorta ma jkollhomx il-possibbiltà li jifirxu jew li jifirxu kompletament il-piż tat-taxxa (ara, f'dan is-sens, is-sentenza Pelzl et , iċċitata aktar 'il fuq, punt 24).
35. Mill-kunsiderazzjonijiet preċedenti kollha jirriżulta li, skond il-leġiżlazzjoni dwar l-IRAP, din it-taxxa mhijiex maħsuba li tiġi mgħoddija lill-konsumatur finali bil-mod li huwa karatteristiku għall-VAT.
36. Ċertament, il-Qorti tal-Ġustizzja ddikjarat inkompatibbli, mas-sistema armonizzata tal-VAT, taxxa li kienet imposta fil-forma ta' perċentwali ta' l-ammont totali tal-bejgħ imwettaq u tas-servizzi pprovduti minn impriża matul perijodu determinat, imnaqqas bl-ammont tax-xiri ta' oġġetti u ta' servizzi mwettqa matul dan il-perijodu mill-istess impriża. Il-Qorti tal-Ġustizzja osservat li l-kontribuzzjoni fiskali in kwistjoni kienet simili, fl-elementi essenzjali tagħha, għall-VAT u li, minkejja xi differenzi, hija xorta żammet in-natura tagħha ta' taxxa fuq id-dħul mill-bejgħ (ara, f'dan is-sens, is-sentenza Dansk Denkavit u Poulsen Trading, iċċitata aktar 'il fuq, punt 14).
37. Madankollu, l-IRAP tiddistingwi ruħha fuq dan il-punt mit-taxxa li kienet is-suġġett ta' l-imsemmija sentenza safejn din it-taxxa ta' l-aħħar kienet intiża li tiġi mgħoddija fuq il-konsumatur finali, kif jirriżulta mill-punt 3 ta' dik is-sentenza. Dik it-taxxa kienet imposta fuq bażi ta' stima identika għal dik użata għall-VAT u kienet titħallas lura flimkien mal-VAT.
38. Mill-kunsiderazzjonijiet preċedenti jirriżulta li taxxa li jkollha l-karatteristiċi ta' l-IRAP tiddistingwi ruħha mill-VAT b'tali mod li ma tistax tiġi kkwalifikata bħala taxxa li għandha n-natura ta' taxxa fuq id-dħul mill-bejgħ, fis-sens ta' l-Artikolu 33(1) tas-Sitt Direttiva.
39. F'dawn iċ-ċirkustanzi, ir-risposta għad-domanda preliminari għandha tkun li l-Artikolu 33 tas-Sitt Direttiva għandu jiġi interpretat fis-sens li ma jipprekludix iż-żamma fis-seħħ ta' imposta fiskali li jkollha karatteristiċi bħal dawk tat-taxxa in kwistjoni fil-kawża prinċipali.
Fuq l-ispejjeż
40. Peress li l-proċedura għandha, fir-rigward tal-partijiet fil-kawża prinċipali, in-natura ta' kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni ta' l-osservazzjonijiet lill-Qorti, barra dawk ta' l-imsemmija partijiet, ma jistgħux jitħallsu lura.
Parti operattiva
Għal dawn il-motivi, il-Qorti tal-Ġustizzja (Awla Manja) taqta' u tiddeċiedi li:
L-Artikolu 33 tas-Sitt Direttiva tal-Kunsill 77/388/KEE, tas-17 ta' Mejju 1977, fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima, kif emendata mid-Direttiva tal-Kunsill 91/680/KEE, tas-16 ta' Diċembru 1991, għandu jiġi interpretat fis-sens li ma jipprekludix iż-żamma fis-seħħ ta' imposta fiskali li jkollha karatteristiċi bħal dawk tat-taxxa in kwistjoni fil-kawża prinċipali.